Үкенескә күрә, ашлыҡ өлгөргән, бөтә халыҡ баҫыуҙа, ырҙында мәж килеп эшләгәндә, Ислам олатай бәләгә тарый. Эҫкерт башынан төшкәндә кемдеңдер үргә ҡаратып һөйәгән өс саталы һәнәгенә ҡаҙалып һәләк була. Был ҡайғыны Вәспиямал инәй ауыр кисерә. Шулай ҙа, үҙе теләп, ире урынына эҫкерт башына баҫырға көс таба. Уның хужалыҡта ҡулы теймәгән эше ҡалмай – бесән саба, кәбән ҡоя, ураҡ ура, көлтә бәйләй, бер кемде лә алдына сығармай. Күрәһең, ҡайғыһын эш менән баҫҡандыр.